दिल्ली। मध्यप्रदेश का पालिटिकल ड्रामा अब कर्नाटक की राजधानी बैंगलुरू पहुंच गया है। कांग्रेस नेता दिग्विजय सिंह को कर्नाटक पुलिस ने हिरासत में ले लिया है जिसके बाद दिग्गी राजा भूख हड़ताल पर बैठ गए हैं।
दरअसल, कांग्रेस के दिग्गज नेता दिग्विजय सिंह बागी कांग्रेस विधायकों को मनाने बैंगलुरू के होटल पहुंचे। जहां पुलिस ने उन्हें विधायकों से मिलने से रोक दिया और उनको पुलिस हिरासत में ले लिया। इसके बाद दिग्गी राजा पुलिस हिरासत में ही अनिश्चित कालीन भूख हड़ताल पर बैठ गए और पुलिस व भाजपा सरकार के खिलाफ मोर्चा खोल दिया।
दिग्विजय सिंह को बंगलूरू पुलिस ने एहतियातन हिरासत में लिया है। जहां वे भूख हड़ताल पर बैठ गए हैं। उनके साथ मध्यप्रदेश कांग्रेस नेता सज्जन सिंह वर्मा और कांतिलाल भूरिया मौजूद हैं। उधर इस मामले में आज उच्चतम न्यायालय भाजपा की बहुमत परीक्षण कराने वाली याचिका पर सुनवाई करेगी। सबकी नजर सुप्रीम कोर्ट पर टिकी हुई हैं। माना जा रहा है कि अदालत कोई अहम फैसला दे सकती है।